མྱི་ཟུར་གྲོང་སྡེའི་སྲོལ་རྒྱུན་དུས་ཆེན་ནི་ལུགས་རྙིང་ལོ་ཐོའི་ཟླ་གཉིས་པའི་ཚེས་བཅོ་ལྔའི་རྨོ་རྒྱག་དང་།ཟླ་བཞི་པའི་ཚེས་བཅོ་ལྔའི་ཆབ་མཆོད།ཟླ་བདུན་པའི་གཞི་སྐོར།ཟླ་དགུ་པའི་ཚེས་བཅོ་ལྔའི་རི་སྐྱབས་རྟ་སྐྱབས་སོགས་ཡོད་ལ།བདུན་པའི་གཞི་སྐོར་དེ་བོད་ལྗོངས་ཀྱི་འོང་སྐོར་དང་འདྲ་མཚུངས་རེད།མྱི་ཟུར་ཡུལ་མིས་བདུན་པའི་གཞི་སྐོར་གཏོང་བའི་ནང་དོན་གཉིས་ཡོད་དེ།གཅིག་ནི་སྟག་ལ་མཆོད་འབུལ་ཞུ་བ།བདུན་པ་གཞི་སྐོར་དེ་ལ་བདུན་པའི་སྟག་མཆོད་ཟླ་བ་ཡང་ཟེར་རྒྱུ་རེད།འདི་ནི་མྱི་ཟུར་བས་བོན་ལ་དད་པ་བྱེད་པ་དང་འབྲེལ་བ་ཡོད།བོན་གྱིས་གནམ་ས་ལ་མཆོད་འབུལ་བྱེད་པར་མཐོང་ཆེན་བྱེད་ཀྱིན་ཡོད།རི་དྭགས་རྒྱལ་པོ་སྟག་ལ་ལྷར་རྩིས་ནས་མཆོད་འབུལ་བྱས་ཏེ།ཡུལ་མི་ཚོ་ནད་མེད་ཚེ་རིང་དང་དུས་བདེ་ལོ་ལེགས་ཡོང་བའི་རེ་བ་དེ་བཅོལ་རྒྱུ་རེད།གཉིས་ནི་ཐོན་ལས་ལ་རྟེན་འབྲེལ་ཞུ་བ།དུས་ཆེན་འདིའི་ནང་དོན་གཙོ་བོ་ནི་སྨིན་རན་པའི་ལོ་ཏོག་ཡག་པོ་ཡོང་རོགས་ཞུ་བ་དང་།མ་འོངས་པའི་ལོར་ལོ་ཏོག་ད་ལོ་ལས་བཟང་རོགས་ཞུ་རྒྱུ་དེ་རེད།